Document ID: 31994D0140

Reference:
01/Volumul 01
RO
Jurnalul Ofícial al Uniunii Europene
118
31994D0140
L 061/27
JURNALUL OFÍCIAL AL UNIUNII EUROPENE
DECIZIA COMISIEI
din 23 februarie 1994
de instituire a Comitetului consultativ pentru coordonarea în domeniul combaterii fraudei
(94/140/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
întrucât buna gestionare a fondurilor comunitare presupune combaterea eficientă a fraudei împotriva bugetului Comunității;
întrucât revine în primul rând statelor membre sarcina de a lua măsuri specifice pentru a combate frauda; întrucât aceasta reclamă o strânsă colaborare între statele membre și Comisie;
întrucât articolul 209a din tratat cere statelor membre să ia aceleași măsuri de combatere a fraudei care afectează interesele financiare ale Comunității cu cele pe care acestea le iau pentru a combate frauda ce afectează propriile lor interese financiare; întrucât, în acest scop, ele trebuie, cu ajutorul Comisiei, să își coordoneze acțiunile pe care le iau pentru a proteja interesele financiare ale Comunității și pentru a combate frauda;
întrucât Comisia are, de asemenea, o răspundere considerabilă care decurge din rolul său general de a asigura execuția adecvată a bugetului Comunității și aplicarea prevederilor tratatului;
întrucât este de dorit, în consecință, să se acorde consultanță Comisiei de către un comitet alcătuit din reprezentanți ai statelor membre, care să poată fi consultat cu privire la orice chestiune referitoare la prevenirea fraudei, la cooperarea dintre statele membre și dintre statele membre și Comisie, precum și la reprimarea fraudei, ca și cu privire la oricare chestiune privind protecția juridică a intereselor financiare ale Comunității;
întrucât comitetele existente au numai un caracter specializat și aceste comitete nu urmează a fi înlocuite; întrucât este, cu toate acestea, util să existe o imagine de ansamblu asupra problematicii fraudei împotriva bugetului Comunității; întrucât este, de aceea, necesar să se înființeze un comitet orizontal;
întrucât, deoarece comitetul urmează să fie orizontal și statele membre să fie reprezentate la nivelul cuvenit și corespunzător propriilor lor structuri administrative, ar trebui să se prevadă ca acesta să fie constituit din doi reprezentanți din partea fiecărui stat membru,
DECIDE:
Articolul 1
Se instituie, pe lângă Comisie, Comitetul consultativ pentru coordonarea în domeniul combaterii fraudei (denumit în continuare „comitetul”).
Articolul 2
(1)   Comisia poate consulta comitetul cu privire la orice chestiune referitoare la prevenirea și combaterea fraudei și a neregulilor și cu privire la orice chestiune referitoare la cooperarea dintre statele membre și cu Comisia care depășește competențele unuia dintre comitetele sectoriale, în scopul de a organiza mai eficient acțiunile din domeniul combaterii fraudei.
Comisia poate consulta comitetul cu privire la orice chestiune referitoare la protecția juridică a intereselor financiare ale Comunității.
(2)   Orice membru al comitetului poate cere Comisiei să consulte comitetul cu privire la orice chestiune care intră în domeniile de competență ale comitetului.
Articolul 3
(1)   Comitetul este alcătuit din câte doi reprezentanți pentru fiecare stat membru. Aceștia pot fi asistați de către doi membri ai personalului serviciilor interesate.
(2)   Comitetul este prezidat de către un reprezentant al Comisiei.
(3)   Pot fi înființate grupuri de lucru pentru a ușura munca comitetului.
Articolul 4
(1)   Comisia asigură secretariatul comitetului.
(2)   Președintele poate invita să ia parte la întruniri, în calitate de expert, orice persoană specializată într-unul dintre subiectele aflate pe ordinea de zi. Experții iau parte la deliberări numai în legătură cu chestiunea pentru care au fost invitați.
(3)   Reprezentanții serviciilor interesate ale Comisiei asistă la reuniunile comitetului.
(4)   Comitetul se întrunește la convocarea Comisiei.
Articolul 5
(1)   Deliberările comitetului se referă la cererile de aviz formulate de către Comisie. Acestea nu sunt urmate de nici un vot.
(2)   Atunci când solicită avizul comitetului, Comisia poate stabili termenul în care trebuie dat avizul.
(3)   Punctele de vedere exprimate de către reprezentanții statelor membre se consemnează în procesul-verbal.
Articolul 6
Fără a aduce atingere articolului 214 din tratat, atunci când Comisia informează comitetul că avizul solicitat sau întrebarea pusă se referă la o chestiune confidențială, participanții sunt obligați să nu divulge informațiile de care au luat la cunoștință în cadrul lucrărilor comitetului sau ale grupurilor de lucru.
Articolul 7
Prezenta decizie intră în vigoare la 1 martie 1994.
Adoptată la Bruxelles, 23 februarie 1994.
Pentru Comisie
Peter SCHMIDHUBER
Membru al Comisiei

Summary:
Comitetul UE pentru coordonarea în domeniul combaterii fraudei
Comitetul UE pentru coordonarea în domeniul combaterii fraudei
SINTEZĂ PRIVIND:
Decizia 94/140/CE de instituire a Comitetului consultativ pentru coordonarea în domeniul combaterii fraudei în UE
CARE ESTE OBIECTIVUL DECIZIEI?
              
Decizia stabilește Comitetul consultativ pentru coordonarea în domeniul combaterii fraudei (Cocolaf), care vizează consolidarea cooperării între țările UE și Comisia Europeană în scopul prevenirii și al asigurării combaterii fraudei*.
ASPECTE-CHEIE
Un reprezentant al Comisiei prezidează Cocolaf, care este alcătuit din câte 2 reprezentanți din fiecare țară a UE care pot fi asistați de către 2 reprezentanți ai autorităților naționale competente.
Pentru a organiza mai eficient cooperarea strânsă și constantă între autoritățile competente ale țărilor UE în vederea combaterii fraudei, în conformitate cu articolul 325 din Tratatul privind funcționarea Uniunii Europene, Comisia poate consulta Cocolaf cu privire la orice chestiune referitoare la:
prevenirea și combaterea fraudei și a oricăror altor activități ilegale care pot afecta interesele financiare ale UE;
cooperarea între țările UE sau între țările UE și Comisie pentru a proteja interesele financiare ale UE.
Cocolaf sprijină activitatea Oficiului European de Luptă Antifraudă (OLAF), care investighează cazurile de corupție și abateri grave din cadrul instituțiilor UE, precum și cazurile de fraudă împotriva bugetului UE. De asemenea, Cocolaf completează programul Hercule III, care finanțează proiecte care, printre altele, consolidează cooperarea antifraudă între țările UE, Comisie și OLAF.
Cocolaf, în acord cu Comisia, poate înființa grupuri de lucru care abordează aspecte specifice. În această privință, au fost create următoarele patru subgrupuri:
Grupul pentru prevenirea fraudei: stimulează cooperarea între autoritățile naționale relevante ale țărilor UE și Comisie prin schimbul de experiență și cele mai bune practici în domeniul prevenirii fraudei (de exemplu:
experiența în domeniul evaluării riscurilor de fraudă;
schimbul privind practicile frauduloase detectate;
experiența în domeniul dezvoltării și al implementării strategiilor sau a politicilor sau a măsurilor naționale sau sectoriale antifraudă etc.).
Grupul de raportare și analiză a neregulilor de natură frauduloasă și a altor nereguli: se axează pe introducerea și discutarea analizei statistice a cazurilor raportate și ia în considerare alte aspecte relevante pentru pregătirea raportului pe baza articolului 325.
Grupul AFCOS (Serviciul de Coordonare a Luptei Antifraudă): face schimb de experiență și de cele mai bune practici în domeniul cooperării investigative între OLAF și autoritățile naționale, în acord cu regulamentul de reglementare a investigațiilor OLAF [Regulamentul (UE, Euratom) nr. 883/2013].
Rețeaua comunicatorilor antifraudă OLAF (OAFCN): reunește purtătorii de cuvânt și responsabilii cu relațiile publice din partea autorităților naționale relevante și din partea OLAF în vederea partajării strategiilor media și a promovării comunicării referitoare la prevenirea și la descurajarea fraudei.
Comisia organizează reuniuni și furnizează servicii de secretariat pentru Cocolaf.
CONTEXT
              
Articolul 325 din Tratatul privind funcționarea Uniunii Europene prevede obligația țărilor UE de a combate frauda la nivelul UE în același mod în care combat frauda care aduce atingere propriilor lor interese financiare. Între timp, Comisia răspunde de punerea în aplicare adecvată a bugetului UE. Din aceste motive, s-a decis stabilirea unui comitet pentru întregul domeniu al fraudei împotriva bugetului UE.
* TERMEN-CHEIE
              
Fraudă: înșelăciune în scopul obținerii unui câștig financiar sau din infracțiuni.
ACTUL PRINCIPAL
            
Decizia 94/140/CE a Comisiei din 23 februarie 1994 de instituire a Comitetului consultativ pentru coordonarea în domeniul combaterii fraudei (JO L 61, 4.3.1994, pp. 27-28)
Modificările succesive aduse Directivei 94/140/CE au fost integrate în documentul de bază. Această versiune consolidată are doar un caracter informativ.
Data ultimei actualizări: 25.07.2016